ไทยเตรียมเป็นเจ้าภาพการประชุมรัฐมนตรีต่างประเทศอาเซียนอย่างไม่เป็นทางการ ระหว่างวันที่ 17-18 มกราคม ที่จังหวัดเชียงใหม่ เชื่อมโยงวิสัยทัศน์ด้านต่าง ๆ และมุ่งสร้างความยั่งยืนในทุกมิติ
ไทยเตรียมเป็นเจ้าภาพการประชุมรัฐมนตรีต่างประเทศอาเซียนอย่างไม่เป็นทางการ ระหว่างวันที่ 17-18 มกราคม ที่จังหวัดเชียงใหม่ เชื่อมโยงวิสัยทัศน์ด้านต่าง ๆ และมุ่งสร้างความยั่งยืนในทุกมิติ        นางสาวบุษฎี สันติพิทักษ์ อธิบดีกรมสารนิเทศ และโฆษกกระทรวงการต่างประเทศ เปิดเผยถึงการเตรียมพร้อมก่อนการประชุมรัฐมนตรีต่างประเทศอาเซียนอย่างไม่เป็นทางการ ระหว่างวันที่ 17-18 มกราคม ที่จังหวัดเชียงใหม่ ว่า การประชุมนี้ จะเป็นการประชุมครั้งแรกในระดับรัฐมนตรีต่างประเทศจาก 10 ประเทศ ตั้งแต่ไทยทำหน้าที่ประธานอาเซียนอย่างเป็นทางการ ซึ่งจะมีการปรึกษาหารือร่วมกันภายใต้แนวคิดหลัก ร่วมมือ ร่วมใจ ก้าวไกล ยั่งยืน โดยจะครอบคลุมกิจกรรมอาเซียนตลอดทั้งปี ที่มุ่งเน้นไปที่การสร้างความยั่งยืนในทุกมิติ ในการเตรียมความพร้อมสู่อนาคต รวมถึง ความเชื่อมโยงวิสัยทัศน์ด้านต่าง ๆ และเร่งรัดให้ทุกประเทศดำเนินการในส่วนที่เกี่ยวข้อง ตลอดจนส่งเสริมเสถียรภาพในภูมิภาคอินโด-แปซิฟิค และประเด็นทางการเมืองในภูมิภาค รวมถึง การเตรียมท่าทีก่อนที่จะมีการประชุมอาเซียน-อียู ระหว่างวันที่ 20-21 มกราคม ที่กรุงบรัสเซลส์ ประเทศเบลเยี่ยม ซึ่งประเด็นสำคัญ คงมุ่งเน้นไปที่ความมั่นคงระดับประเทศและภูมิภาคด้านต่าง ๆ ไม่ว่าจะเป็นการเปลี่ยนแปลงสภาพภูมิอากาศ การก่อการร้าย ความมั่นคงในทะเลจีนใต้        ขณะเดียวกัน วันนี้ นายดอน ปรมัตวินัย รัฐมนตรีว่าการกระทรวงการต่างประเทศ ยังให้การต้อนรับนางมาริส เพย์น รัฐมนตรีต่างประเทศเครือรัฐออสเตรเลีย ในโอกาสเยือนประเทศไทยอย่างเป็นทางการ ซึ่งเป็นการเยือนไทยครั้งแรก ตั้งแต่เข้ารับตำแหน่ง โดยจะมีการหารือเพื่อส่งเสริมความสัมพันธ์กว่า 66 ปี ให้มีความแน่นแฟ้นยิ่งขึ้น พร้อมแลกเปลี่ยนความร่วมมือด้านต่าง ๆ ทั้งในระดับทวิภาคีและภูมิภาค